題姜堯章白石洞
作者：韓淲
朝代：宋

paragraphs: 詩眼玩塵世，漫作威鳳鳴。
經行苕溪水，乃見白石清。
拂衣鑑須眉，喚起仙骨驚。
胡爲隨人間，歎息百慮縈。
洞中應笑我，何不高舉輕。
明時樂未正，尚欲追英莖。
它年淳氣合，肯有爵服情。
癡人莫說夢，烈士徒殉名。
轉庵偶饒舌，已足壓旦評。
古來曠達者，談笑得此生。
臨流賦招隠，一奏朱絃聲。